

**Retningslinjer for valg til Folkeoplysningsudvalget**

Valgperioden er 4 år og medlemmernes valgperiode følger byrådets valgperiode.

Det valgte folkeoplysningsudvalg og stedfortræderne fungerer indtil udgangen af den måned hvor et nyt valg finder sted.

Valget afholdes i april/maj måned 2022 for udvalgets 6 foreningsmedlemmer. Byrådet udpeger 2 byrådsmedlemmer til Folkeoplysningsudvalget. Selvorganiserede og evt. andre aktører udpeges direkte af de organiserede efter opfordring fra Administrationen.

Umiddelbart efter valget indkalder Center for Kultur, Fritid og Borgerservice til det konstituerende møde i Folkeoplysningsudvalget, hvor formand og næstformand vælges.

**Hvem kan foreslå kandidater**

Foreninger, der kan modtage tilskud efter kap. 3 i Folkeoplysningsloven, kan foreslå kandidater på foreningens respektive område. Kandidaterne skal repræsentere en forening/organisation som vedkommende er aktivt medlem af og har været det indenfor det seneste år op til valget til Folkeoplysningsudvalget.

Følgende kan indstille kandidater:

1. Godkendte oplysningsforbund og andre foreninger, hvis aktiviteter hovedsalig omfatter undervisning, studiekredse og foredragsvirksomhed for voksne.
2. Godkendte idrætsforeninger, godkendte børne- og ungdomskorps, øvrige godkendte foreninger og organisationer samt repræsentanter for de såkaldte selvorganiserede fritidsbrugere.
3. Lokale handicapforeninger der hovedsagelig tilbyder folkeoplysende aktiviteter for handicappede.

Der kan kun opstille én repræsentant fra hver forening/organisation.

Distriktsforeninger har ikke indstillingsret. Ved distriktsforeninger forstås foreninger med lokale foreninger i flere kommuner.

**Hvem har stemmeret**

Alle foreninger, der er berettigede til at foreslå kandidater, har stemmeret. Hver forening har én stemme. Foreningen kan dog lade sig repræsentere i valgmødet ved 2 personer. Valgkort vil blive udleveret i døren ved ankomst til valget.

Der kan ikke stemmes ved fuldmagt.

**Hvem kan vælges**

Kandidater der på forhånd er opstillet til valget og er opstillingsberettigede repræsentanter fra alle foreninger, der kan modtage tilskud efter kap. 3 i folkeoplysningsloven.

Alle – uanset bopæl og alder – er valgbare, hvis de foreslås af en forening, der er berettiget til det. De indstillede personer behøver ikke at være til stede ved valget, men der skal foreligge skriftligt tilsagn fra indstillede personer.

Alle er valgbare til Folkeoplysningsudvalget jfr. ovenstående.

**Valghandlingen**

Ved fremmødet til valget udleveres stemmekort til den enkelte forening (ét til hver forening).

Valgproceduren gennemgås for alle de tilstedeværende.

Deltagerne samles gruppevis inden for hver kategori i hvert sit lokale.

Derefter oplistes kandidater til medlemmer og suppleanter i hver kategori. Hver kandidat præsenterer sig og oplyser om tilhørsforhold i relation til hvilken forening kandidaten er opstillet af. Er der enighed i den enkelte kategori, er de foreslåede kandidater og suppleander valgt.

Hvis der ikke kan opnås enighed i den enkelte kategori, foretages der skriftlig afstemning.

Hver forening afgiver én stemme. Hvis der til udvalget skal vælges 2 medlemmer, vil de 2 kandidater der har opnået flest stemmer blive valgt til udvalget. De efterfølgende kandidater indtræder i rangorden alt efter deres stemmeantal, som stedfortrædere. *Ved stemmelighed foretages lodtrækning på valgdagen*.

Opnås der ikke enighed om ovenstående valg, vælger Byrådet medlemmer og stedfortrædere på grundlag af de på valgmøderne fremkomne indstillinger.

Hvis der ikke er kandidater til stede på valgmødet i en given kategori, foretages der efterfølgende suppleringsvalg i denne.

Når hver enkelt kategori har afsluttet valghandlingen, udfyldes en ”valgliste”. Af listen skal fremgå navn og adresse, tlf.nr. og e-mail for de valgte medlemmer og suppleanterne.

**Afvikling af valget**

Valget forestås af forvaltningen på vegne af byrådet på grundlag af vedtagne vedtægter og retningslinjer for valget.

Godkendt af Byrådet i Slagelse Kommune den 28. marts 2022.